አሥራ አምስት መርከቦች ለመግዛት የመንግሥት ውሳኔ እየተጠበቀ ነው
ከሦስት ዓመታት በኋላ በአፍሪካ ደረጃ ግዙፍ የሎጂስቲክስ ኩባንያ ለመሆን ራዕይ የሰነቀው የኢትዮጵያ ባህር ትራንስፖርትና ሎጂስቲክስ ኢንተርፕራይዝ፣ 15 አዳዲስ መርከቦችን ለመግዛት (ለማስገንባት) የመንግሥትን ውሳኔ እየጠበቀ ነው፡፡ዓለም አቀፍ የባህር መስመሮችን እያቆራረጠ 309 ወደቦችን የሚያዳርሰው ሎጂስቲክስ ኢንተርፕራዝ፣ በአሁኑ ወቅት ያሉት 11 መርከቦች ናቸው፡፡ ከዚህ ቀደም 15 መርከቦች ነበራት፡፡ ነገር ግን አራት መርከቦች ብዙ ዓመት በማገልገላቸው ሁለቱን ለብረታ ብረትና ኢንጂነሪንግ ኮርፖሬሽን፣ ሁለቱን ደግሞ ለውጭ ድርጅት ሸጧቸዋል፡፡ኢንተርፕራይዙ የያዛቸውን ግዙፍ ዕቅዶች ለማሳካት 15 መርከቦችን ሊገዛ ነው ተብሏል፡፡ በአሁኑ ወቅት ተሽከርካሪዎችን የሚያጓጉዝበት ስለሌለው፣ አራቱ የሚገዙ መርከቦች ተሽከርካሪዎችን ለማጓጓዝ ያገለግላሉ ተብሏል፡፡የኢትዮጵያ ባህር ትራንስፖርትና ሎጂስቲክስ ኢንተርፕራይዝ የፕላንና ቢዝነስ ልማት ዳይሬክተር አቶ ሲራጅ አብዱላሂ ለሪፖርተር እንደገለጹት፣ 15 መርከቦችን ለመግዛት የመንግሥት ውሳኔ እየተጠበቀ ነው፡፡‹‹በአሁኑ ወቅት ኢንተርፕራይዙ ተሽከርካሪዎችን የሚያጓጉዝበት መርከብ ስለሌለው በኪራይ ሲጠቀም ቆይቷል፡፡ ለመግዛት ከታቀዱት ውስጥ አራቱ ተሽከርካሪዎች የሚያጓጉዙ መርከቦች ይሆናሉ፤›› ሲሉ አቶ ሲራጅ ገልጸዋል፡፡ኢንተርፕራይዙ ባለፈው በጀት ዓመት የራሱንና የኪራይ መርቦችን በመጠቀም 4.3 ሚሊዮን ቶን ዕቃዎች ለማጓጓዝ አቅዶ 4.96 ቶን ወይም የዕቅዱን 110.8 በመቶ ማሳካት መቻሉ ተጠቁሟል፡፡በአጠቃላይ ባለፈው በጀት ዓመት 15.094 ቢሊዮን ብር ገቢ ያስገባ ሲሆን፣በ2009 ዓ.ም. ዘጠኝ ወራት 131,834 ኮንቴይነሮችን ጨምሮ ተሽከርካሪዎችንና የተለያዩ ዕቃዎችን በማጓጓዝ 11.8 ቢሊዮን ብር ገቢ ማግኘቱን መዘገባችን ይታወሳል፡፡  ኢትዮጵያ ባህር ትራንስፖርትና ሎጂስቲክስ ኢንተርፕራይዝ ከአምስት ዓመታት በፊት ከቻይና መርከብ አምራች ኩባንያ በ300 ሚሊዮን ዶላር ዘጠኝ መርከቦችን ግዢ ፈጽሟል፡፡ ከዚህ ገንዘብ ውስጥ 80 በመቶ የሚሆነው ከቻይና ኤግዚም ባንክ የተገኘ ሲሆን፣ ቀሪው በኢትዮጵያ ንግድ ባንክ መሸፈኑ አይዘነጋም፡፡  ከዘጠኙ መርከቦች ሁለቱ ነዳጅ አመላላሽ መርከቦች ናቸው፡፡ መንግሥት ለኢንተርፕራይዙ ዕቅድ ይሁንታ ከሰጠ ኢትዮጵያ በጥቂት ዓመታት ውስጥ 26 መርከቦች ይኖሯታል፡፡ ይኼም ኢንተርፕራይዙ ለሌሎች አገሮችም አገልግሎት መስጠት የሚቻልበት ደረጃ ያደርሰዋል ተብሏል፡፡መንግሥት በአሁኑ ወቅት በከፍተኛ ወጪ ግዙፍ ፕሮጀክቶችን እያካሄደ በመሆኑ፣ ኢንተርፕራይዙ ያቀደው የ15 መርከቦች ግዢ ከፍተኛ በጀት የሚፈልግ ስለሆነ ጉዳዩን እያጤነ መሆኑ ታውቋል፡፡ከዚህም ቀደም መንግሥት የአገሪቱን ሰንደቅ ዓላማ በዓለም የውኃ መስመሮች ከሚያውለበልበው የመርከብ ዘርፍ እስከ 40 በመቶ ድርሻ ለውጭ ኩባንያ ለመሸጥ ድርድር ጀምሯል መባሉ ይታወሳል፡፡ ይኼ መረጃ ከወጣ በኋላ እየተደረገ ስላለው እንቅስቃሴ ምንም እየተባለ አይደለም፡፡ 